Komisijos Reglamentas (EB) Nr. 2309/2003
2003 m. gruodžio 29 d.
iš dalies pakeičiantis Tarybos reglamento (EB) Nr. 517/94 III B, IV ir VI priedus dėl tekstilės kvotų 2004 m.
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. kovo 7 d. priimtą Tarybos reglamentą (EB) Nr. 517/94 dėl tekstilės gaminių, kuriems netaikomos dvišalės sutartys, protokolai ar kiti susitarimai arba kitos konkrečios Bendrijos importo taisyklės, bendrųjų importo iš tam tikrų trečiųjų šalių taisyklių [1], ir ypač jo 5 straipsnio 2 dalį,
kadangi:
(1) Reglamentu (EB) Nr. 517/94 nustatomi metiniai kiekybiniai apribojimai, taikomi tam tikriems Serbijos ir Juodkalnijos bei Šiaurės Korėjos kilmės tekstilės gaminiams.
(2) Nuo 2004 m. gegužės 1 d. Europos Sąjungai priklausys 10 naujų valstybių narių. Stojimo akto 6 straipsnio 7 dalyje numatyta, kad naujosios valstybės narės privalo vykdyti bendrąją prekybos politiką tekstilės srityje ir kad Bendrijos tekstilės gaminiams ir drabužiams taikomi kiekybiniai apribojimai turi būti suderinti, atsižvelgiant į naujųjų valstybių narių įstojimą į Bendriją. Tam tikrų tekstilės gaminių importui iš trečiųjų šalių į išplėstą Bendriją taikomi kiekybiniai apribojimai turi būti atitinkamai suderinti, kad apimtų ir 10 naujųjų valstybių narių. Todėl būtina iš dalies pakeisti kai kuriuos Reglamento (EB) Nr. 517/94 priedus.
(3) Iš dalies keičiant kiekius būtina taikyti metodus, kuriais derinant naujas kvotas, atsižvelgiama į tradicinį importą į naująsias valstybes nares. Istorinius importo srautus deramai įvertintų formulė, kurioje būtų atsižvelgta į pastarųjų trejų metų importo iš trečiųjų šalių į naująsias 10 valstybių narių vidurkį pro rata temporis. 2000-2002 m.m. buvo pasirinkti reikšmingiausiais, kadangi tuomet buvo gauta paskutinė turima informacija apie tekstilės ir drabužių importą į 10 naujųjų valstybių narių.
(4) Dėl šios priežasties turėtų būti iš dalies pakeisti Reglamento (EEB) Nr. 517/94 III B, IV ir V priedai, išvardijant juose 2004 m. taikomas kvotas. Išsamios taisyklės, reglamentuojančios 2004 m. kvotos paskirstymą, pateikiamos 2003 m. gruodžio 29 d. Komisijos reglamente (EB) Nr. 2308/2003 dėl tekstilės kvotų valdymo, nustatytų Tarybos reglamentu (EB) Nr. 517/94 2004 m. [2].
(5) Dėl to Reglamentas (EB) Nr. 517/94 turėtų būti atitinkamai iš dalies pakeistas.
(6) Šiame reglamente numatytos priemonės atitinka Reglamento (EB) Nr. 517/94 25 straipsniu įkurto Tekstilės komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 517/94 III B, IV ir VI priedai iš dalies pakeičiami taip, kaip nurodyta šio reglamento priede.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. gruodžio 29 d.